《寄题涉趣园》
宋代·林泳

园中日涉趣云何，未老归来气亦豪。
还有郡人携斗酒，可无社客着方袍。
诗如信笔真难到，琴不安弦更自高。
办取白头猿鹤畔，莫教松菊只归陶。

作者简介：林泳，字太渊，自号艮斋，又号弓寮，南宋福建福清人。按《图绘宝鉴》作兴化人。希逸长子。宝祐元年（一二五三）进士。能诗，工书，善画墨竹。事迹见于《福州府志》、《宋诗纪事》、《书史会要》。